АҞӘА, хәажәкыра 26 — Sputnik, Бадри Есиава. Аҟәатәи алхырҭатә округа № 7 акомиссиа алахәылацәа зцу акәыцҳа-еиҭага аиарҭа иамоу ма згәабзиара уашәшәыроу ауаа рыҩныҟақәа рахь инаргеит. Алхырҭатә ҭыԥ №1 акомиссиа ахантәаҩы Ламзира Шьынқәырԥҳа лажәақәа рыла усеиԥш 27-ҩык ауаа ыҟоуп ралхратә ҭыԥ иахьаҵанакуа.
"Арҭ ауаа абжьыҭирахь ааира рылшо иҟам. Ҳара дара рҭахра инақәыршәаны рыҩныҟақәа рахь ҳнеиит", — лҳәеит лара.
Лара ишылҳәаз ала ас иҟоу ауаа алхрақәа мышкы иадамзаргьы ишыбжьоу арзаҳал рҩыроуп аҩны абжьыҭира шырҭаху азы. Убри аан иарбанызаалак документ-цҵак аҭахны иҟам.
Раиса Ашәԥҳаи лара лхаҵеи абри амаҵзура рхы иадырхәеит.
"Згәы бзиам ауаа рзы ари иманшәалоу усуп. Алхратә ҭыԥ аҟны сыбжьы сҭир сҭахуп, аха сгәабзиара уи сылнаршом", — лҳәеит лара.
Акомиссиа алахәылацәа дреигәырӷьо дырԥылеит Лелиа Гериаԥҳагьы.
"Абжьыҭира сзымнеиит. Ҭабуп ҳәа шәасҳәоит арахь шәахьысзааз. Иахьа иалаҳхуа ауаҩы ҳтәыла дахәо анцәа дҟаиҵааит", — лҳәеит лара.
Аԥсны Жәлар Реизара-Апарламент ахь алхрақәа аҩбатәи ртур мҩаԥысуеит 22 округ рҟны хәажәкыра 26 рзы.